তথ্যবিবরণী নম্বর : ৭০৪

জাতীয় চাঁদ দেখা কমিটির সভায় সিদ্ধান্ত

**২২ মার্চ রবিবার দিবাগত রাতে পবিত্র লাইলাতুল মিরাজ**

ঢাকা, ১১ ফাল্গুন (২৪ ফেব্রুয়ারি) :

 বাংলাদেশের আকাশে আজ কোথাও ১৪৪১ হিজরি সনের পবিত্র রজব মাসের চাঁদ দেখা যাওয়ার সংবাদ পাওয়া যায়নি। ফলে আগামীকাল ২৫ ফেব্রুয়ারি মঙ্গলবার পবিত্র জমাদিউস সানি মাস ৩০ দিন পূর্ণ হবে। আগামী ২৬ ফেব্রুয়ারি বুধবার থেকে পবিত্র রজব মাস গণনা শুরু হবে। প্রেক্ষিতে, আগামী ২২ মার্চ রবিবার দিবাগত রাতে সারা দেশে পবিত্র শবে মিরাজ পালিত হবে।

 আজ সন্ধ্যায় ইসলামিক ফাউন্ডেশন বায়তুল মুকাররমস্থ সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন ধর্ম বিষয়ক মন্ত্রণালয়ের প্রতিমন্ত্রী ও জাতীয় চাঁদ দেখা কমিটির সভাপতি আলহাজ্ব এডভোকেট শেখ মোঃ আব্দুল্লাহ।

সভায় ইসলামিক ফাউন্ডেশনের মহাপরিচালক আনিস মাহমুদ, ধর্ম বিষয়ক মন্ত্রণালয়ের অতিরিক্ত সচিব মু: আ: হামিদ জমাদ্দার, মন্ত্রিপরিষদ বিভাগের যুগ্মসচিব ড. মো: মুশফিকুর রহমান, তথ্য মন্ত্রণালয়ের যুগ্মসচিব এস এম মাহফুজুল হক, ইসলামিক ফাউন্ডেশনের সচিব কাজী নূরুল ইসলাম, ওয়াক্ফ প্রশাসক (ভারপ্রাপ্ত) এস এম হুমায়ুন কবির সরকার, তথ্য অধিদফতরের সিনিয়র উপ-প্রধান তথ্য অফিসার

মো: শাহেনুর মিয়া, বাংলাদেশ টেলিভিশনের পরিচালক (প্রশাসন) মুহাম্মদ নেছার উদ্দিন জুয়েল, বাংলাদেশ মহাকাশ গবেষণা ও দূর অনুধাবন প্রতিষ্ঠানের চেয়ারম্যান আবু মোহাম্মদ, বাংলাদেশ আবহাওয়া অধিদপ্তরের উপ-পরিচালক মো: আবদুর রহমান, ঢাকা জেলা সিনিয়র সহকারী কমিশনার হাসান মারুফ, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান, চকবাজার শাহী জামে মসজিদের খতিব মাওলানা শেখ নাঈম রেজওয়ান ও লালবাগ শাহী জামে মসজিদের খতিব মুফতি মো: নেয়ামতুল্লাহ প্রমুখ উপস্থিত ছিলেন।

#

শায়লা/ফারহানা/রফিকুল/জয়নুল/২০২০/২০৪০ঘণ্টা

তথ্যবিবরণী নম্বর : ৭০৩

**পররাষ্ট্রমন্ত্রী সম্পাদিত ‘ভাষণসমগ্র, শেখ মুজিবুর রহমান’ বইয়ের মোড়ক উন্মোচন**

ঢাকা, ১১ ফাল্গুন (২৪ ফেব্রুয়ারি) :

 প্রধানমন্ত্রী শেখ হাসিনা আজ মন্ত্রিপরিষদ বৈঠক শেষে তাঁর কার্যালয়ে পররাষ্ট্রমন্ত্রী ড. এ কে আব্দুল মোমেন সম্পাদিত ‘ভাষণসমগ্র, শেখ মুজিবুর রহমান’ বইয়ের মোড়ক উন্মোচন করেন।

 বইটিতে বঙ্গবন্ধু শেখ মুজিবুর রহমানের দেওয়া ১৯৫৫ থেকে ১৯৭৫ সাল পর্যন্ত ১১৮টি ভাষণ লিপিবদ্ধ করা হয়েছে। বইটির ভূমিকা লিখেছেন প্রধানমন্ত্রী শেখ হাসিনা। চারুলিপি প্রকাশন থেকে প্রকাশিত বইটির প্রকাশক হুমায়ুন কবির।

 ড. মোমেন রচিত অন্যান্য গ্রন্থের মধ্যে রয়েছে বঙ্গবন্ধু ও বাংলাদেশ, টেকসই উন্নয়নের পথে অভিযাত্রা, বঙ্গবন্ধু থেকে শেখ হাসিনা, বাংলাদেশের স্বাধীনতা: প্রত্যাশা ও প্রাপ্তি এবং ইধহমষধফবংয গধৎপযরহম ঋড়ৎধিৎফ.

#

তৌহিদুল/ফারহানা/সঞ্জীব/জয়নুল/২০২০/২০২০ঘণ্টা

তথ্যবিবরণী নম্বর : ৭০২

**জাতির পিতা গোল্ডকাপ ফুটবল টুর্নামেন্ট, বালক অনূর্ধ্ব-১৭ ও বঙ্গমাতা**

**জাতীয় গোল্ডকাপ ফুটবল টুর্নামেন্ট বালিকা অনূর্র্ধ্ব-১৭ -২০১৯ এর জাতীয় পর্বের উদ্বোধন**

ঢাকা, ১১ ফাল্গুন (২৪ ফেব্রুয়ারি) :

 আজ বঙ্গবন্ধু জাতীয় স্টেডিয়ামে জাতির পিতা গোল্ডকাপ ফুটবল টুর্নামেন্ট, বালক অনূর্ধ্ব-১৭ ও বঙ্গমাতা জাতীয় গোল্ডকাপ ফুটবল টুর্নামেন্ট বালিকা অনূর্ধ্ব-১৭-২০১৯ এর জাতীয় পর্বের উদ্বোধন করেন যুব ও ক্রীড়া প্রতিমন্ত্রী মোঃ জাহিদ আহসান রাসেল। আগামী ২৯ ফেব্রুয়ারি শনিবার একই ভেন্যুতে যুব ও ক্রীড়া মন্ত্রণালয় আয়োজিত টুর্নামেন্ট দু’টির সমাপনী খেলা ও পুরস্কার বিতরণী অনুষ্ঠান অনুষ্ঠিত হবে।

 প্রতিমন্ত্রী বলেন, এই ধরনের প্রতিযোগিতা আয়োজনের মাধ্যমে জাতীয় মানের খেলোয়াড় তৈরি হওয়ার ক্ষেত্র তৈরি হবে; ভ্রাতৃত্ববোধ, নিষ্ঠা ও সহনশীলতা বৃদ্ধি পাবে। প্রতিমন্ত্রী বঙ্গবন্ধুর চেতনায় মাদকমুক্ত বাংলাদেশ গড়ার শপথে এবং একটি উন্নত বাংলাদেশ গড়ার গভীর অভিপ্রায়ে সুস্থ, সবল ও কর্মঠ হিসেবে তরুণ সমাজকে প্রস্তুত করতে এই ধরনের উদ্যোগে সকলের সহযোগিতা কামনা করেন।

 প্রতিভাবান খেলোয়াড় তৈরি করতে যুব ও ক্রীড়া মন্ত্রণালয় নানা উদ্যোগ গ্রহণ করেছে উল্লেখ করে প্রতিমন্ত্রী বলেন, জাতীয় দলের পাইপ লাইনকে সমৃদ্ধ করতে অনূর্ধ্ব-১৭ ফুটবল ও আন্তঃবিশ্ববিদ্যালয় চ্যাম্পিয়নশিপ আয়োজনের পাশাপাশি এ বছর হতে জাতির পিতার নামে বঙ্গবন্ধু আন্তঃকলেজ ফুটবল টুর্নামেন্টের আয়োজন করা হবে।

 উদ্বোধনী অনুষ্ঠানে ক্রীড়া পরিদপ্তরের পরিচালক মোঃ মোমিনুর রহমানের সভাপতিত্বে বিশেষ অতিথি হিসেবে উপস্থিত ছিলেন যুব ও ক্রীড়া মন্ত্রণালয়ের ভারপ্রাপ্ত সচিব তাজুল ইসলাম চৌধুরী। স্বাগত বক্তব্য রাখেন যুব ও ক্রীড়া মন্ত্রণালয়ের অতিরিক্ত সচিব মোঃ আনোয়ার হোসেন।

#

আরিফ/ফারহানা/রফিকুল/জয়নুল/২০২০/২০১০ঘণ্টা

তথ্যবিবরণী নম্বর : ৭০১

**দুবাই ও ইন্দোনেশিয়ার সরকারের আমন্ত্রণে রেলপথ মন্ত্রীর ঢাকা ত্যাগ**

ঢাকা, ১১ ফাল্গুন (২৪ ফেব্রুয়ারি) :

রেলপথ মন্ত্রী মোঃ নূরুল ইসলাম সুজন সংযুক্ত আরব আমিরাতের দুবাইভিত্তিক মিডল ইস্ট রেলওয়ের আমন্ত্রণে দুবাই ওয়ার্ল্ড ট্রেড সেন্টারে অনুষ্ঠেয় ১৪তম মধ্যপ্রাচ্য রেলওয়ের আঞ্চলিক সবচেয়ে বড় ও সুপ্রতিষ্ঠিত রেলের ওপর দুই দিনব্যাপী সম্মেলন ও মেলায় অংশগ্রহণের জন্য আজ দুবাইয়ের উদ্দেশ্যে ঢাকা ত্যাগ করেছেন।

রেলপথ মন্ত্রী বাংলাদেশের ৩ সদস্যের প্রতিনিধিদলের নের্তৃত্ব দেবেন। আগামী ২৫ ও ২৬ ফেব্রুয়ারি এ মেলা অনুষ্ঠিত হবে। উক্ত মেলায় বিশে^র ২৭০টি খ্যাতনামা প্রতিষ্ঠান তাদের সর্বশেষ আধুনিক প্রযুক্তির মাধ্যমে বিপন্ন পরিবহন ব্যবস্থার সমাধান, টেকসই উদ্যোগ, পরিবহন ব্যবস্থার সমন্বয় এবং তথ্য-প্রযুক্তির রেল সমাধানের ওপর তাদের প্রদর্শনী দেখাবে।

 দুবাই থেকে রেলপথ মন্ত্রী ইন্দোনেশিয়ান সরকারের আমন্ত্রণে ২৭ ফেব্রুয়ারি ইন্দোনেশিয়া গমন করবেন। ইন্দোনেশিয়াতে মন্ত্রী পাঁচ সদস্যের প্রতিনিধিদলের নেতৃত্ব দেবেন। ইন্দোনেশিয়ায় অবস্থানকালীন উভয় দেশের পারস্পরিক সম্পর্ক আরো বৃদ্ধির জন্য আলোচনা করবেন এবং ইন্দোনেশিয়ান রেলওয়ের কারখানা এবং অবকাঠামো সুবিধা পরিদর্শন করবেন।

 দুই দেশ ভ্রমণ শেষে আগামী ২ মার্চ মন্ত্রীর দেশে ফিরে আসার কথা রয়েছে।

#

শরিফুল/ফারহানা/রফিকুল/জয়নুল/২০২০/২০০০ঘণ্টা

তথ্যবিবরণী নম্বর : ৭০০

 **মানব সম্পদ তৈরিতে কারিগরি শিক্ষার বিকল্প নেই**

 **-- শিক্ষা উপমন্ত্রী**

ঢাকা, ১১ ফাল্গুন (২৪ ফেব্রুয়ারি) :

শিক্ষা উপমন্ত্রী মহিবুল হাসান চৌধুরী বলেছেন, বর্তমান অর্থনীতির উপযোগী মানব সম্পদ তৈরি করতে হলে কারিগরি শিক্ষার কোনো বিকল্প নেই। সরকার কারিগরি শিক্ষার প্রসারে ব্যাপক কর্মসূচি হাতে নিয়েছে জানিয়ে উপমন্ত্রী এ শিক্ষার মান নিশ্চিত করতে বিদেশি সহযোগী সংস্থাগুলোকে সহযোগিতার আহ্বান জানান।

আজ রাজধানীর আন্তর্জাতিক মাতৃভাষা ইনস্টিটিউটে শিক্ষা উপমন্ত্রীর সঙ্গে এশীয় উন্নয়ন ব্যাংকের কান্ট্রি ডাইরেক্টর Manmohan Parkash এর নেতৃত্বে চার সদস্যের একটি প্রতিনিধিদল সাক্ষাৎ করতে এলে তিনি একথা বলেন।

মহিবুল হাসান চৌধুরী বলেন, ভবিষ্যৎ জ্ঞাননির্ভর অর্থনীতির জন্য বিশ্ববিদ্যালয় পর্যায়ের শিক্ষার্থীরা যাতে তাদের নিজ নিজ বিষয়ের বাইরে বৃত্তিমূলক দক্ষতা অর্জন করতে পারে সে ব্যবস্থা করা হবে।

 এডিবির কান্ট্রি ডাইরেক্টর জানান, বাংলাদেশের শিক্ষা খাতে সহায়তা করতে সংস্থাটি বেশ কিছু কার্যক্রম চালিয়ে যাচ্ছে। তিনি দক্ষতামূলক ও প্রযুক্তি শিক্ষার বিকাশে বিশ্বের অন্যান্য দেশের অভিজ্ঞতা বিবেচনায় এনে কর্মসূচি প্রণয়নের পরামর্শ দেন।

#

জাহিদ/নাইচ/সঞ্জীব/রেজাউল/২০২০/১৯৩৬ ঘণ্টা

তথ্যবিবরণী নম্বর : ৬৯৯

কেরাণীগঞ্জে বায়ুদূষণ বিরোধী অভিযান

**অবৈধ ৭ টি ইটভাটা ধ্বংস এবং ৫০ লাখ টাকা জরিমানা আদায়**

ঢাকা, ১১ ফাল্গুন (২৪ ফেব্রুয়ারি) :

 আজ পরিবেশ অধিদপ্তরের এক্সিকিউটিভ ম্যাজিস্ট্রেট কাজী তামজীদ আহমেদের নেতৃত্বে কেরাণীগঞ্জ উপজেলাধীন ঢাকা কেন্দ্রীয় কারাগার এলাকায় অবৈধ ইটভাটার বিরুদ্ধে মোবাইল কোর্ট পরিচালিত হয়।

 অভিযানে মেসার্স নাজির ব্রিকস, মেসার্স রাফিয়া ব্রিকস, মেসার্স আলিম উদ্দিন এন্ড রাফিয়া ব্রিকস, মেসার্স জেপিএন ব্রিকস, মেসার্স ন্যাশনাল ব্রিকস কোং নামক ৫টি ইটভাটার প্রতিটিকে ছয় লাখ টাকা করে মোট ৩০ লাখ টাকা জরিমানা করা হয়। জেলখানার পশ্চিম দিকে অবস্থিত মেসার্স আধুনিক ব্রিকস নামক অন্য একটি ইটভাটা ২য় বার অপরাধ করে ইটভাটা চালু রাখায় ২০ লাখ টাকা জরিমানা ধার্য করা হয়। সাতটি ইটভাটার মালিকদের নিকট হতে সর্বমোট ৫০ লাখ টাকা জরিমানা আদায়পূর্বক কার্যক্রম বন্ধ করে দেয়া হয়। অতঃপর স্ক্যাভেটর দিয়ে সাতটি ইটভাটাকেই সম্পূর্ণ ভেঙে ধ্বংস করা হয়েছে ।

 অভিযানে পরিবেশ অধিদপ্তরের ঢাকা জেলা কার্যালয়ের সিনিয়র কেমিস্ট জহিরুল ইসলাম তালুকদার, সহকারী পরিচালক মাহবুবুর রহমান খান এবং পরিদর্শক জেসমিন আক্তার উপস্থিত ছিলেন। সহকারী পুলিশ সুপার মোহাম্মদ সাইফুল মল্লিকের নেতৃত্বে র‌্যাব-১০ ও কেরানীগঞ্জ থানা পুলিশ আইনশৃঙ্খলা বজায় রাখতে এবং ফায়ার সার্ভিসের সদস্যরা মোবাইল কোর্ট পরিচালনায় সার্বিক সহযোগিতা করেন। ভ্রাম্যমাণ আদালত পরিচালনাকারী নির্বাহী ম্যাজিস্ট্রেট জানান, বায়ুদূষণ রোধে চলমান ভ্রাম্যমাণ আদালত অব্যাহত থাকবে।

#

দীপংকর/ফারহানা/সঞ্জীব/জয়নুল/২০২০/১৯৩০ঘণ্টা

তথ্যবিবরণী নম্বর : ৬৯৮

**গৃহহীন পরিবারকে দুর্যোগ সহনীয় গৃহ নির্মাণ করে দেবে সরকার**

 **- ত্রাণ প্রতিমন্ত্রী**

ঢাকা, ১১ ফাল্গুন (২৪ ফেব্রুয়ারি) :

 দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, আগামীতে বাংলাদেশে কোনো গৃহহীন থাকবে না। প্রত্যেক গৃহহীন পরিবারকে দুর্যোগ সহনীয় গৃহ নির্মাণ করে দেবে সরকার। যাদের জমি নেই তাদেরকে সরকার জমির ব্যবস্থা করে দেবে এবং সেই জমিতে গৃহ নির্মাণ করে দেওয়া হবে। মুজিববর্ষ উপলক্ষে দেশের প্রতিটি গ্রামের একটি দরিদ্র পরিবারকে একটি করে দুর্যোগ সহনীয় গৃহ নির্মাণ করে দেওয়া হবে। পর্যায়ক্রমে সারা দেশে ৬০ লাখ দুর্যোগ সহনীয় গৃহ নির্মাণ করে দেবে সরকার।

 প্রতিমন্ত্রী আজ ঢাকায় দুর্যোগ ব্যবস্থাপনা অধিদপ্তর আয়োজিত ঢাকা বিশ্ববিদ্যালয়ের ইনস্টিটিউট অভ্ ডিজাস্টার ম্যানেজমেন্ট এন্ড ভালনারেবিলিটি-এর শিক্ষার্থীদের ইন্টার্নশিপ প্রতিবেদন উপস্থাপনা অনুষ্ঠানে প্রধান অতিথির বক্তৃতাকালে এসব কথা বলেন।

 প্রতিমন্ত্রী আরো বলেন, দেশের টেকসই উন্নয়নে সরকার কাজ করছে। গ্রামীণ জনগোষ্ঠীর জীবনমান উন্নয়নে সরকার সারা দেশে ব্রিজ, কালভার্ট, রাস্তা যেখানে যা প্রয়োজন নির্মাণ করে দিবে। তিনি বলেন, বাংলাদেশে ভবিষ্যতে কোনো বাঁশের সাঁকো থাকবে না, সেখানে পাকা ব্রিজ করে দেওয়া হবে।

 দুর্যোগ ব্যবস্থাপনা অধিদপ্তরের মহাপরিচালক মোঃ মহসীনের সভাপতিত্বে অনুষ্ঠানে আরো বক্তৃতা করেন দুর্যোগ ব্যবস্থাপনা ও ত্রাণ মন্ত্রণালয়ের সিনিয়র সচিব মোঃ শাহ কামাল।

#

সেলিম/ইসরাত/সঞ্জীব/জয়নুল/২০২০/১৯২০ঘণ্টা

তথ্যবিবরণী নম্বর : ৬৯৭

**ড. কামাল চৌধুরীর সাথে ভারতীয় হাই কমিশনারের সাক্ষাৎ**

ঢাকা, ১১ ফাল্গুন (২৪ ফেব্রুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সাথে আজ তাঁর কার্যালয়ে সাক্ষাৎ করেন বাংলাদেশে নিযুক্ত ভারতীয় হাই কমিশনার রীভা গাঙ্গুলী দাস।

 সাক্ষাৎকালে তাঁরা ১৭ই মার্চ ২০২০ জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপনের প্রস্তুতি নিয়ে মতবিনিময় করেন। মুজিববর্ষ উদ্যাপনের বর্ণাঢ্য এই আয়োজনে ভারতের অংশগ্রহণের বিষয়ে হাই কমিশনার তাঁর সরকারের আগ্রহের কথা জানান।

#

লিপি/ফারহানা/রাহাত/সঞ্জীব/জয়নুল/২০২০/১৮০০ঘণ্টা

তথ্যবিবরণী নম্বর : ৬৯৬

**ঢাকা-সিলেট মহাসড়ক ছয়লেনে উন্নীতকরণ কাজ শুরু আগামী জুলাই মাসে**

ঢাকা, ১১ ফাল্গুন (২৪ ফেব্রুয়ারি) :

 দুপাশে ধীরগতির যানবাহনের জন্য দুটি পৃথক লেনসহ ঢাকা-সিলেট মহাসড়ক ছয়লেনে উন্নীতকরণ কাজ শুরু হতে যাচ্ছে আগামী জুলাই মাসে। প্রায় দুইশত দশ কিলোমিটার দীর্ঘ এ মহাসড়ক উন্নয়নে অর্থায়ন করবে এশিয়ান ডেভেলপমেন্ট ব্যাংক-এডিবি। এ প্রকল্পের প্রাথমিক ব্যয় ধরা হয়েছে প্রায় বিশ হাজার কোটি টাকা।

 সড়ক পরিবহন ও সেতুমন্ত্রী ওবায়দুল কাদের এর সাথে আজ সচিবালয়ে তাঁর অফিস কক্ষে এডিবি’র কান্ট্রি ডিরেক্টর মনমোহন প্রকাশ সাক্ষাৎ করেন। সাক্ষাতশেষে সাংবাদিকদের ব্রিফিংকালে মন্ত্রী এ একথা জানান।

 মন্ত্রী বলেন, এডিবি’র অর্থায়নে জয়দেবপুর হতে টাঙ্গাইল পর্যন্ত মহাসড়ক চারলেনে উন্নীতকরণ কাজ প্রায় শেষ হয়ে এসেছে। এছাড়া টাঙ্গাইল হতে রংপুর পর্যন্ত মহাসড়ক চারলেনে উন্নীতকরণ কাজও ইতোমধ্যে শুরু হয়েছে বলে তিনি জানান।

 অপর এক প্রশ্নের জবাবে মন্ত্রী বলেন, প্রকল্পের আওতায় ঢাকা-সিলেট মহাসড়কের বিভিন্ন স্থানে আটটি উড়ালসেতু, বাইশটি ওভারপাস, পাঁচটি রেলওয়ে ওভারপাস, ঊনসত্তরটি ছোটবড় সেতু, দশটি আন্ডারপাস, তিনটি সড়ক মোহনা উন্নয়ন এবং ঊনত্রিশটি ফুটওভারব্রিজ নির্মাণ করা হবে।

 এছাড়া এডিবি’র অর্থায়নে রংপুর-বুড়িমারী, রংপুর-গাইবান্ধা এবং ফরিদপুর-বরিশাল মহাসড়ক চারলেনে উন্নীত করার উদ্যোগ নেয়া হয়েছে।

#

নাছের/অনসূয়া/রেজ্জাকুল/কুতুব/২০২০/১৬১৮ ঘণ্টা

তথ্যবিবরণী নম্বর : ৬৯৫

**‘মুজিববর্ষ’ উপলক্ষে**

**বীর মুক্তিযোদ্ধাদের টার্মিনাল চার্জ ও লঞ্চঘাটের প্রবেশ ফি মওকুফ**

ঢাকা, ১১ ফাল্গুন (২৪ ফেব্রুয়ারি) :

 ‘মুজিববর্ষ’ উপলক্ষে আগামি ১৭ মার্চ হতে বীর মুক্তিযোদ্ধাগণের জন্য ফেরিঘাটে টার্মিনাল চার্জ ও লঞ্চঘাটের প্রবেশ ফি মওকুফ করেছে নৌপরিবহন মন্ত্রণালয়।

 ‘মুজিববর্ষ’ উপলক্ষে সকল বীর মুক্তিযোদ্ধার নৌপথে চলাচল সহজতর করার লক্ষ্যে নৌপরিবহন মন্ত্রণালয়ের অধীনস্থ বিআইডব্লিউটিএ’র নিয়ন্ত্রণাধীন সকল ফেরিঘাটে টার্মিনাল চার্জ, সকল প্রকার লঞ্চঘাটের প্রবেশ ফি যথাযথ পরিচয়পত্র প্রদর্শন সাপেক্ষে পরবর্তী আদেশ জারি না হওয়া পর্যন্ত মওকুফ করা হয়েছে।

 নৌপরিবহন মন্ত্রণালয় আজ এ সংক্রান্ত এক অফিস আদেশ জারি করেছে।

**#**

জাহাঙ্গীর/অনসূয়া/রেজ্জাকুল/শা*মীম/২০২০/১৫৪৩ ঘণ্টা*